《君明出留题吴江诗次韵》
宋代·程俱

包山水脉通西垠，森然林屋开东晨。飞仙下视三万顷，岂异滴水陶家轮。

时时馀浸被吴楚，赤子■■哀漂沦。松江一支东入海，海道今者皆扬尘。

遂令洪波洄不吐，禹迹莫辨伪与真。滔滔利往桥下水，省照黄绶孤吟身。

月轮行空万籁息，尚记此境清无伦。当时苦恨无好句，空负岁月临江津。

得公新诗妙入理，羊酪敢方千里莼。公言慎勿作境会，取舍过咎由来均。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。